Komisijos sprendimas
2003 m. lapkričio 20 d.
iš dalies keičiantis Sprendimus 2001/881 ir 2002/459/EB dėl pasikeitimų ir papildomų įrašų, padarytų pasienio kontrolės postų sąraše
(pranešta dokumentu Nr. C(2003) 4234)
(tekstas svarbus EEE)
(2003/831/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. gruodžio 18 d. Tarybos direktyvą 97/78/EB nustatančią principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą [1], ypač į jos 6 straipsnio 2 dalį,
atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies pakeičiančią Direktyvas 89/662/EEB, 90/425/EEB ir 90/675/EEB [2], ypač į jos 6 straipsnio 4 dalį,
kadangi:
(1) Reikėtų atnaujinti Komisijos sprendimu 2001/881/EB [3] patvirtintą pasienio kontrolės postų, atliekančių gyvų gyvūnų ir gyvūninės kilmės produktų iš trečiųjų šalių veterinarinius patikrinimus, sąrašą, į kurį įtraukti kiekvieno pasienio kontrolės posto ANIMO vieneto numeriai, ypač atsižvelgiant į pokyčius tam tikrose valstybėse narėse ir į Bendrijos patikrinimų patobulinimą.
(2) Atlikus pakankamą Bendrijos patikrinimą, į sąrašą reikėtų įtraukti Prancūzijos Châteauroux Déols pasienio kontrolės postą ir Danijos Kolding ir Skagen pasienio kontrolės postus.
(3) Atsižvelgiant į diskusijas, vykusias tarp Komisijos ir Nyderlandų, reikėtų įtraukti naują išnašą dėl Amsterdamo Schiphol oro uosto, kad būtų išaiškinta padėtis, susijusi su gyvų gyvūnų importu tame oro uoste.
(4) Be to, į išnašas ir sąrašo duomenis, susijusius su keleto kitų jau patvirtintų pasienio kontrolės postų kategorijomis ir patikrinimo centrais, reikėtų įtraukti tam tikrą skaičių atnaujinančių pakeitimų.
(5) Siekiant atsižvelgti į visus svarbius pokyčius ir išlaikyti Sprendime 2001/881/EB pateiktam sąrašui identišką sąrašą, atitinkamai reikėtų atnaujinti ANIMO vienetų sąrašą, pateiktą Komisijos sprendime 2002/459/EB [4], į kurį įtraukti kiekvieno Bendrijos pasienio kontrolės posto ANIMO vieneto numeriai.
(6) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2001/881/EB priedas pakeičiamas šio sprendimo I priedo tekstu.
2 straipsnis
Sprendimo 2002/459/EB priedas iš dalies keičiamas pagal šio sprendimo II priedą.
3 straipsnis
Šis sprendimas skirtas valstybėms narėms.
Priimta Briuselyje, 2003 m. lapkričio 20 d.